text: Nu kan du få guidet sejltur på Ribe Å
  22 juli 2018 kl. 10.57
  For første gang i 25 år er det nu muligt at få en guidet sejltur på Ribe Å.
  Det gode skib Martha er blevet renoveret og godkendt af Søfartsstyrelsen, så det nu er klar til at sejle med turister og andre gæster.
  Skibet er 10,5 meter og skal sejle fra Skibsbroen i Ribe til Kammerslusen ved Vadehavet og tilbage igen.
  Søndag bliver skibet døbt af Asta Morgenstern, der er niece til Børge Fischer Jensen, som i 1975 byggede båden i Sønderho på Fanø.
  Det er foreningen Skøgum, der har arbejdet med at få båden søsat i Ribe Å. I fremtiden håber foreningen at kunne tilbyde ture til både Mandø og Sønderho.
  Mandag sejler båden de første officielle ture med afgang klokken 11 og 14. Vil du med båden, kan du købe billetter på Visitribe.dk.
  Turen varer 45 minutter hver vej, og ved Kammerslusen er der cirka en times ophold.
  
  